VSB Medlemsundersøgelse 2022

Bestyrelsen besluttede sig i 2022 for at lave en medlemsundersøgelsen blandt alle spillere i klubben for at få en temperaturmåling på tilfredsheden i VSB og samtidig stille nogle konkrete spørgsmål til fremtidige investeringer i klubben. Vi er utrolig beærede over at 323 medlemmer tog sig tid til at besvare undersøgelsen, hvilket er en høj svarfrekvens som giver os en stærk indikation på hvad der fungerer og hvor vi kan forbedre os fremadrettet.

Med udgangspunkt i resultaterne har klubben identificeret nogle forbedringsområder som klubbens bestyrelse og ansatte vil have fokus på i 2023. Resultatet af undersøgelsen blev præsenteret på klubbens generalforsamling den 27. februar i år.

Et konkret eksempel fra undersøgelsen er spørgsmål B2 (detaljer på side 2), hvor vi helt konkret har foretaget de første investeringer med henblik på at forbedre indendørs faciliteterne i cafeen.
Nogle er implementeret og andre er besluttet: Bordfodbold, ny sofa, nye borde og stole, nyt gulv.

Udover de allerede besluttede forbedringer nævnt ovenfor, har vi også forbedret udendørsfaciliteterne i form af en ny stor fliseterrasse, to kæmpe markiser, blomster krukker m.m., som skal bidrage til et endnu bedre klubliv og forbedrede faciliteter til sociale arrangementer.

Om undersøgelsen

Til hvert besvaret spørgsmål giver undersøgelsen en rating fra 1-100. Denne rating sammenlignet med 18 andre klubber i Danmark (benchmark), uden vi dog ved hvem de klubber er og hvor i landet de finder sig, men det giver os en indikation.

Fordelingen af respondenter ser således ud og matcher vores kønsfordeling i klubben ret godt:

Køn:

70% mænd/drenge

30% kvinder/piger

Alder:

28% 0-9 år

26% 10-14 år

19% 15-19 år

6% 20-27 år

20% 28-59 år

2% 60+ år

Kategorier

A: Klubliv: (74 ud af 100)

I kategorien “klubliv” scorer vi en rating på 74.

Der er et godt socialt liv i klubben, klubben behandler alle med respekt og der bakkes op om både drenge- og pigehold uanset niveau.
Vi vurderer det er en acceptable score der ligger sig op ad benchmark.

*“Alle behandles med respekt”* scorer højst med 79, mens den laveste scorer er 69 i relation til: *“Hen over året tilbyder klubben en tilpas mængde sociale aktiviteter og arrangementer”*.

B: Priser og produkter (81 ud af 100)

1)Kontingentet giver værdi for pengene (81), og priserne sammenlignet med andre lokale sportstilbud er fair (80). Vi vurderer at det er en tilfredsstillende score, men vi vil fortsat vurdere prissætning holdt op mod kvaliteten i vores tilbud.

2)Med udgangspunkt i en sund økonomi, spurgte vi ind til værdiskabende tiltag der kan bidrage til at øge tilfredsheden. (det var muligt at ønske mere end én ting)

52% ønskede investering i indendørsfaciliteter, 37% udendørs fitness, 34% streetbane og 33% sociale og sportslige aktiviteter på tværs af årgangen.

C: Træning (77 ud af 100)

Man finder klubbens trænere udviklende, engagerede, faglig dygtige og gode til at skabe fællesskab på holdet. Der skal dog arbejdes på at variere træningerne i endnu højere grad. Det er et område vi som klub altid udfordrer og ønsker at forbedre.

D: Turneringer og kampe (80 ud af 100)

Man mener at spilletiden til kampe er fair, at træneren leder holdet godt, at det er accepteret at lave fejl og at man har mulighed for at deltage i tilpas antal kampe og stævner i sæsonen.

E: Fysiske rammer og udvikling (58 ud af 100)

I denne kategori scorer klubben lavt også ift. benchmark. En stor del af medlemmerne mener ikke at omklædnings- og badefaciliteterne er gode (54), at klublokalernes indretning ikke fremmer sociale aktiviteter (54) og at der er meget dårlig mulighed for at købe mad og drikke efter træning (49). Respondenterne mener dog at der er rent og pænt i klubhuset. Det er en score vi vil se nærmere på og gå i dialog med Lyngby Tårbæk Kommune om, idet klubhuset er en kommunal bygning.

F: Ledelse og information (76 ud af 100)

Respondenterne mener at der bliver informeret tilstrækkeligt om træning, kampe og stævner (84). Der skal arbejdes på, at alle lytter mere til forslag fra medlemmer (68). Stor ros til holdledere, der er gode til at informere holdene (84). Resultatet er i tråd med benchmark.

G: Øvrige faciliteter (69 ud af 100)

Sammenlignet med benchmark scorer VSB ganske pænt når det kommer til antal og stand af bolde, mål og andet udstyr, men det er en score vi gerne vil forbedre og tiltag er igangsat.

Med sportslige hilsner

VSB’s Bestyrelse